***МАНУЙЛЫ***

Упершыню гэта вёска ўпамінаецца пад 1785 год, як сяльцо ў Чэрыкаўскім павеце, у якім знаходзіўся 1 гаспадарчы двор. У 1897 у Мануйлах налічваецца 36 двароў і пражывае 153 жыхары. У вёсцы меўся ветраны млын. Вёска належыла дваранцы Ізабэле Солтан.

У 1909 годзе ў Мануйлах ужо 56 двароў, у якіх пражывае 286жыхароў.

1926 год – у вёсцы налічваецца 82 двары і пражывае ўжо 456 жыхароў. У 30-я гады, калі паўсяместна пачалася калектывізацыя гаспадарак, у вёсцы, ў 1931 годзе, таксама быў арганізаваны калгас імя Крупскай, які ў 1932годзе аб’ядноўваў 16 гаспадарак.

*Мануйлы* – яшчэ адзін маляўнічы куточак Краснапольшчыны. Вёска знаходзілася за 23 кіламетры на паўночны ўсход ад Краснаполля. Планіровачна складалася з прамалінейнай вуліцы забудаванай двухбакова, драўлянымі дамамі сядзібнага тыпу. У гэтай вёсцы нарадзілася маці слыннага беларускага паэта Аляксея Пысіна – Хрысціна Рыгораўна. У вёсцы нарадзіўся Герой Сацыялістычнай Працы, лаўрэат Дзяржаўнай прэміі БССР А.А. Падабед. Вось якія радкі прысвяціў гэтай вёсцы Аляксей Васільевіч Пысін.

Жалезніца, Касцягаўка, і Горна,

І вёска маці – светлыя Мануйлы.

Журба і радасць ціхая агорне:

Вы ёсць, не адляцелі, не мінулі!

Была радня аж дзесьці ў Саматэвічах,

За Бесяддзю, за полем і барамі.

У вёсках тут прыгадваюць Бялькевіча:

“Краёвы слоўнік” разам мы збіралі…”

Чытаю, перагортваю я слоўнік,

Нібы ў бабульчынай гасцюю хаце:

- Прысядзь, маё ты дзетка, на услоне,

А як жа бацька твой, а як жа маці?..

А добра мне. І маці не старая.

І брат жывы. І ходзяць к нам суседзі.

Вайна нікога ў нас ні забірае,

І дома ўсе дарослыя і дзеці.

Яшчэ няўцешна ўдовы не галосяць,

Яшчэ касцоў гарматы не гукалі.

І тыя, што забіты, сена косяць,

Ядуць на лузе сала з агуркамі…

На вялікі жаль вёска “адляцела” і “мінула”. Чорная хмара Чарнобыля дайшла і да гэтага маляўнічага кутка Краснапольшчыны.

Лёс вёскі ***Касцягаўка*** таксама незайздросны. Вёска была заснавана ў пачатку 1920 гадоў, у пачатку 90-х яе не стала. Яна таксама стала ахвярай Чарнобыля. Жыхары вёсак Мануйлы і Касцягаўка пакінулі іх назаўсёды…